(A) Sellu-, paperi- ja kartonkiteollisuus Suomen viennin kärjessä vuonna 2011
(A) Sellu-, paperi- ja kartonkiteollisuus Suomen viennin kärjessä vuonna 2011 Paperin ja kartongin tuotanto Suomessa oli 11,3 miljoonaa tonnia vuonna 2011, mikä on noin 4 prosenttia vähemmän kuin vuonna 2010. Sellu- ja paperiteollisuudella on Suomessa edelleen suuri merkitys.
Sellu-, paperi- ja kartonkiteollisuus on Suomen hyvinvoinnin kivijalka
Sellun, paperin ja kartongin tuotannon ja viennin merkitys Suomelle on edelleen aivan keskeinen. Suomen kymmenen suurimman vientituotteen joukossa oli kolme sellu-, paperi- ja kartonkiteollisuuden tuotetta. Sellun, paperin ja kartongin viennin arvioitiin tuoneen Suomeen vuonna 2011 yhteensä 8,5 miljardia euroa. Suomen paperin ja kartongin tuotanto laski 4 prosenttia vuoteen 2010 verrattuna
Suomessa valmistettiin vuonna 2011 11,3 miljoonaa tonnia paperia ja kartonkia. Tämä on noin 4 prosenttia edellisvuotta vähemmän. Vuosi 2011 oli paperi- ja kartonkiteollisuudelle kaksijakoinen: alkuvuosi oli melko hyvä, mutta kesän jälkeen maailmantalouden huononemisen takia myös paperiteollisuuden näkymät heikkenivät voimakkaasti. Vuonna 2011 mekaanista massaa sisältävän paperin (ml. sanomalehti) tuotanto oli 4,7 miljoonaa tonnia, mikä on suunnilleen yhtä paljon kuin vuonna 2010. Hienopaperin tuotanto vuonna 2011 oli 2,6 miljoonaa tonnia, noin 6 prosenttia vähemmän kuin vuonna 2010. Vuonna 2011 kartonkia tuotettiin 2,7 miljoonaa tonnia, noin 4 prosenttia vähemmän kuin vuonna 2010. Sellua tuotettiin Suomessa 6,7 miljoonaa tonnia vuonna 2011, mikä on suunnilleen saman verran kuin vuonna 2010. Pitkäkuituisen sellun hinta oli alkuvuodesta yli 1000 US dollaria tonnilta, mutta hintataso laski loppuvuoteen mennessä noin 830 US dollariin tonnilta. Sellun vienti Suomesta kasvoi vuonna 2011 peräti 16 prosenttia edelliseen vuoteen verrattuna.
Paperi- ja kartonkiteollisuuden rakennemuutos käynnissä
Paperi- ja kartonkiteollisuuden rakennemuutosjärjestelyt jatkuivat Suomessa vuonna 2011. Rakennemuutos näkyi paperiteollisuudessa myös tehtaiden tai yksittäisten paperikoneiden omistajuuksien muutoksina. Loppuvuodesta 2011 suljettiin UPM:n Myllykosken tehdas. Elinkeinoelämän keskusliitto EK julkaisi tammikuussa 2012 investointitiedustelun vuoden 2011 osalta. EK:n investointitiedustelun mukaan metsäteollisuuden investoinnit Suomeen lähtivät vuonna 2011 kasvuun, noin 540 miljoonaan euroon, ja investointien tason arvioitiin pysyvän vuonna 2012 lähes ennallaan. Keskeisiä tekijöitä investointipäätösten tekemisessä ovat sellu-, paperi- ja kartonkituotteiden kysynnän kehitys sekä kilpailukykyinen investointiympäristö. Suurimpana haasteena suomalaisen paperiteollisuuden kilpailukyvylle on EU:ssa valmisteltavana oleva merikuljetuksia koskeva rikkidirektiivi, jonka myötä teollisuutta uhkaavat 200 miljoonan euron lisäkustannukset vuosittain. Kansallinen päätös muuttaa energiaintensiivisen teollisuuden energiaverotusta on ollut hyvä Suomen paperiteollisuuden toimintaedellytyksille.
EK:n investointitiedustelu tammikuu 2012 Hakusanat
paperiteollisuus, selluteollisuus, kysyntä, talouskasvu, tuotanto, paperi, kartonki, sellu, energian hinta, energiaverotus, kilpailukyky, kustannustaso, tuotantomäärä, maailmanmarkkinat, vientihinnat, kasvu, kapasiteetti, päämarkkinat, rakennemuutos Asiantuntija:
Ruonala-Lindgren Alina
Paperin ja kartongin tuotanto nelj.vuosittain Suomessa - tilastokuvioSellun tuotanto nelj.vuosittain Suomessa - tilastokuvioMetsäteollisuuden nelj.vuosituotanto - tilastotaulukkoAjankohtaiskatsaus 2011 - pääsivuAjankohtaiskatsauksen tiedote: Metsäteollisuus vuonna 2011: Alkuvuoden hyvä vire hiljeni loppuvuonna
Päivitetty 19.4.2012